詠齋詩
作者：李廌
朝代：宋

paragraphs: 古昔詩客長風騷，雲間野鶴鳴九皋。
六丁極天十萬遭，攝提執策窮牛毛。
玄珠罔象誰能及，或長壯麗稱雄豪。
九原殺氣橫天高，朔風吹雪沾霜刀。
銜枚束甲夜渡洮，軍中壯士秉白旄。
忿怒不可拔一毫，白狐幾腋成一袍。
東溟一釣連六鼇，二長不同各有勞。
吟咏至審公譏褒，詠齋之樂真陶陶。
君毋獨樂愈自高，亦當以手援兒曹。